देश घूमकर जाना बुनकरों का हाल, फिर खोला साड़ी का बिजनेस, अब टर्नओवर 50 लाख
Bihar Female Saree Business Owner Shambhavi Singh Story - मेरा नाम शांभवी सिंह है। बिहार से हूं और देवघर में पली-बढ़ी हूं। पढ़ाई, काम, ट्रैवलिंग और अब बिजनेस को लेकर लगभग पूरा देश घूमा है। मैं बहुत कम उम्र की थी, जब पापा गुजर गए।
मेरा नाम शांभवी सिंह है। बिहार से हूं और देवघर में पली-बढ़ी हूं। पढ़ाई, काम, ट्रैवलिंग और अब बिजनेस को लेकर लगभग पूरा देश घूमा है। मैं बहुत कम उम्र की थी, जब पापा गुजर गए। घर में मेरे अलावा मां और भाई थे। भाई-बहन में मैं बड़ी थी इसलिए घर चलाने की जिम्मेदारी मेरे ऊपर आ गई। पढ़ाई के साथ कम उम्र में ही मैंने पार्ट टाइम जॉब शुरू कर दिया था। नौकरी और राजनीति में हाथ आजमाने के बाद अब मैंने हैंडलूम साड़ियों का अपना बिजनेस शुरू किया है। आज के ‘ये मैं हूं’ आप मेरी मेहनत और सफलता की कहानी से रुबरू होंगे…
मेरी जिंदगी में कोलकाता शहर का रोल मेंटर जैसा
मुझे डॉक्टर-इंजीनियर नहीं बनना था। देवघर में स्कूल की पढ़ाई खत्म करने के बाद मैं कोलकाता गई। वहां जाकर मैंने एनएसएचएम कॉलेज में जर्नलिज्म के कोर्स में एडमिशन ले लिया। छोटे से शहर से निकलकर महानगर पहुंची,जो मेरे लिए किसी समुद्र जैसा था। वहां लिटरेचर, आर्ट और फेमिनिज्म जैसी कई चीजों को करीब से देखा। और उस शहर से बहुत कुछ सीखा। छोटे शहरों में जो चीज गलत लगती है, महानगरों में वो आम बात बन जाती है।
जर्नलिज्म के हर फॉर्मेट के लिए काम किया 
साल 2010 में कॉलेज पूरा करने के बाद एनडीटीवी के साथ मेरे करियर की शुरुआत हुई। फिर मैंने टाइम्स ऑफ इंडिया, टेलीग्राफ, एचटी, यूथ की आवाज, रेड एफएम जैसे बड़े प्लेटफॉर्म्स से भी जुड़ी। बतौर पत्रकार मैंने एजुकेशन, पॉलिटिक्स, टूरिज्म के अलावा फैशन जैसे सभी विषयों को जाना, समझा और उन पर लिखा।
रिसर्च के दौरान मिला चुनाव लड़ने का ऑफर 
मैं काफी छोटी उम्र से काम कर रही थी। मीडिया के हर फॉर्मेट में काम करने बाद मेरे लिए कुछ नया नहीं बचा था। अपने करियर में मैं अच्छे पद तक पहुंच चुकी थी। इसके बाद लगने लगा कि अब इसमें ज्यादा कुछ करने को बचा नहीं है। मुझे ब्रेक चाहिए था तो मैंने नौकरी छोड़ी दी। मैंने घूमना शुरू किया। ट्रैवल ने मुझे मेरे कंफर्ट जोन से बाहर निकाला और बहुत कुछ सिखाया। फिर कोविड का दौर आया तो मैं पटना में अपने घर आ गई। उस दौरान मैं अनुपम सुमन से जुड़ी, जो बिहार के सोशल इकोनॉमिक सेक्टर के लिए काम कर रहे थे। उनके साथ मिलकर मैंने सरकार के लिए कई रिसर्च पेपर लिखे। 2020 की बात है, जब बिहार विधानसभा चुनाव होने वाले थे। रिसर्च पर काम करते-करते अनुपम सर को लगा कि बिहार में एक नई पार्टी की बहुत जरूरत है, जो जाति से ऊपर उठकर काम करे। फिर पुष्पम प्रिया की ‘प्लूरल्स’ पार्टी बनी और मैं पार्टी के लिए पटना जिलाध्यक्ष का काम करने लगी। चुनाव के 11 दिन पहले मुझे दीघा से उम्मीदवार घोषित किया गया और मैंने चुनाव भी लड़ा और हारी भी।
इस लड़ने और हारने के बीच मुझे राजनीति के सही अर्थ समझ आए। जनता शिकायत तो करती है लेकिन चेहरे पर, जाति पर और धर्म पर ही वोट देती है। मुझे राजनीति का ये कड़वा सच अखर गया। मैंने यह भी जाना कि चुनाव लड़ना एक मंहगा शौक है, मंहगा खेल है। जो सिर्फ पैसे से खेला जा सकता है। मैं राजनीति से भागी नहीं हूं बल्कि खुद राजनीति के लिए तैयार कर रही हूं। अपनी देशभक्ति के गुल्लक में वो सबकुछ जमा कर रही हूं, जिससे मैं एक मजबूत उम्मीदवार बनकर जनता के बीच खड़ी हो सकूं। उनके काम आ सकूं और उनकी सेवा कर सकूं। फिलहाल मैं यही कर रही हूं।
ट्रैवल के दौरान देश के बुनकरों और कारीगरों को जाना
मुझे हमेशा हैंडलूम फैब्रिक को लेकर दिलचस्पी रही है। मैं नई-नई चीजें इस्तेमाल करने में यकीन रखती हूं और बहुत हद तक करती भी हूं। जब मैं नौकरी छोड़कर देश घूम रही थी, तब अलग-अलग प्रदेश के बुनकरों और कारीगरों से मिली। उनकी सामाजिक जीवन को करीब से देखा। उनके हालात देखकर समझ में आता था कि जिस संस्कृति और परंपरा का हम ढोल पीटते हैं, उसकी अनदेखी भी हम बहुत करते हैं। जैसे किसान देश के लिए रोटी कमाता है, वैसे ही बुनकर देश का तन ढकता है। शायद इसलिए रोटी, कपड़ा, मकान की बात होती है।
मिस्र की सभ्यता में बुनकरों की देवी का नाम टेट
ट्रैवलिंग के दौरान मैं और मेरे साथी फास्ट फैशन की वजह से हैंडलूम पर होने वाले असर पर चर्चा करते थे। हमारे यहां आज हैंडलूम जिस तेजी से अमीरों के के पहनावे का हिस्सा और पहचान बना है, आम लोगों से उतनी तेजी से दूर भी हुआ है। क्योंकि हैंडलूम अपनी कीमतों की वजह से आम आदमी की पहुंच से बाहर हो गया है। हैंडलूम के नाम पर लोग कुछ भी खरीद रहे हैं, क्योंकि उन्हें ये पता ही नहीं कि असली हैंडलूम किसे कहा जाता है। मैंने जब अपने साड़ी ब्रांड ‘टेट’ के नाम पर रिसर्च करना शुरू किया तब मुझे पता चला कि मिस्र की सभ्यता में बुनकरों की देवी को टेट कहा जाता है। यह इकलौती संस्कृति है, जहां बुनकरों की देवी हैं। फिर मैंने अपने साड़ी ब्रांड के लिए ‘टेट’ नाम चुना।
इस पोल पर अपनी राय देते चलिए....
हैंडलूम आम जन तक पहुंचे इस नीयत के साथ काम शुरू किया
चुनाव हारने के बाद मैंने बुनकरों और कारीगरों को लेकर खूब रिसर्च की। मेरी नीयत सिर्फ अपना फायदा नहीं था। मेरी कोशिश थी कि मैं हैंडलूम को आम लोगों तक पहुंचा पाऊं। बुनकरों और कारीगरों को बचाना है तो हमें उनके काम को किफायती कीमत में आम लोग तक पहुंचना पड़ेगा। हालांकि, किसी भी काम के लिए नीयत के साथ पैसों की भी जरूरत होती है। मेरे लिए ज्यादा संघर्ष पैसों का रहा। साल 2021 में मैंने अपनी बचत से कुछ साड़ियों के साथ बिजनेस शुरू किया। मुझे याद है कि मैं भागलपुर से 60 हजार की साड़ियां लेकर आई थी। शुरुआत में दोस्तों ने मुुझसे ये साड़ियां खऱीदी। फिर मैंने अपनी साड़ियों को प्रदर्शनी के लिए भेजना शुरू किया।
हैंडलूम की समझ के लिए खोला एक्सपीरियंस सेंटर
मैंने सबसे पहले वेबसाइट और इंस्टाग्राम से अपना बिजेनस शुरू किया। फिर लगा कि चलो देखते हैं लोगों को साड़ियों की समझ है या नहीं। अगर नहीं है तो मैं उन्हें फैब्रिक को लेकर जागरूक कर सकती हूं। प्रदर्शनी के बाद मैंने पटना में एक छोटा सा ‘एक्सपीरियंस सेंटर’ खोला, जहां मैंने कस्टमर्स को देश के अलग-अलग फैब्रिक और कारीगरी के बारे में बताना शुरू किया। मैंने उन्हें पावरलूम और हैंडलूम के फर्क की जानकारी भी दी। और लोगों ने उसे सराहा भी।
60 हजार से शुरू हुआ था ‘टेट’ का सफर, आज लाखों में
मैंने साड़ियों का अपना बिजनेस 60 हजार से शुरू किया था। आज मेरे पास पटना के रिहायशी इलाके में अपना स्टोर है। साथ ही, मैं ‘टेट’ के जरिए राजस्थान, मध्य प्रदेश, यूपी, पश्चिम बंगाल, बिहार, आंध्र प्रदेश, तेलंगाना, तमिलनाडु जैसे 9 स्टेट से जुड़ी हूं। इन सभी राज्यों से 250 से ज्यादा बुनकर और लगभग 150 से ज्यादा कारीगार मेरी ‘टेट’ की टीम बनाते हैं। ये सभी बुनकर और कारीगर मेरे लिए मेरे परिवार जैसे हैं। अपने काम के लिए राष्ट्रीय सम्मान से सम्मानित बुनकर जैसे मेरी टीम का हिस्सा है। मैं बुनकर और ग्राहक के बीच के सभी झंझटों को खत्म करने की कोशिश की है। यही वजह है मेरी टीम के बुनकर आज खुश है और मेरा टर्नओवर 50 लाख तक पहुंच गया है।